ഇന്ത്യൻ ക്രിക്കറ്റ് ടീം നായകൻ വിരാട് കോലിയും കോച്ച് രവി ശാസ്ത്രിയും തമ്മിലുള്ള ബന്ധത്തെക്കുറിച്ച് ആരാധകർക്ക് രണ്ടഭിപ്രായമില്ല . എന്നാൽ കോലിയാണോ ധോണിയാണോ മികച്ച നായകനെന്ന് ശാസ്ത്രിയോട് ചോദിച്ചാൽ മറുപടി ഒന്നേയുള്ളു . ധോണി തന്നെ . മികച്ച ട്രാക്ക് റെക്കോർഡ് ചൂണ്ടിക്കാട്ടിയാണ് ശാസ്ത്രി ധോണിയെ മികച്ച നായകനായി തെരഞ്ഞെടുത്തത് . എന്നാൽ കോലിയും ധോണിയുടെ പാതയിൽ തന്നെയാണെന്നും ശാസ്ത്രി വ്യക്തമാക്കി . രണ്ട് ലോക കിരീടങ്ങൾ , ഒരു തവണ ലോക ട്വന്റി - 20യിലെ രണ്ടാം സ്ഥാനം , രണ്ട് തവണ ലോക ട്വന്റി - 20യിലെ സെമി ഫൈനലിസ്റ്റുകൾ എന്നിങ്ങനെ റെക്കോർഡുകൾ നോക്കിയാൽ തന്നെ ധോണിതന്നെയാണ് എക്കാലത്തെയും മികച്ച നായകനെന്ന് വ്യക്തമാവുമെന്നും ഒരു ബംഗാളി മാധ്യമത്തിന് നൽകിയ അഭിമുഖത്തിൽ ശാസ്ത്രി പറഞ്ഞു . എന്നാൽ നിലവിലെ നായകൻ വിരാട് കോലി ധോണിയുടെ ദിശയിൽ തന്നെയാണ് സഞ്ചരിക്കുന്നതെന്നും ശാസ്ത്രി വ്യക്തമാക്കി . നേരത്തെ ഇന്ത്യയുടെ എക്കാലത്തെയും മികച്ച നായകൻമാരെ ശാസ്ത്രി തെരഞ്ഞെടുത്തപ്പോഴും ധോണിയെയാണ് മികച്ച നായകനായി തെരഞ്ഞെടുത്തത് . അന്ന് ഗാംഗുലിയുടെ പേര് മനപ്പൂർവം ഒഴിവാക്കിയതിനെതിരെ ഏറെ വിമർശനം ഉയരുകയും ചെയ്തിരുന്നു .